Con Lundvik
Con Lundvik (ing. John Lundvik; d. 27 yanvar 1983, London, İngiltərə) — İsveç müğənnisi, bəstəkar və keçmiş qısa məsafə qaçışçısı. O, IFK Vekşö atletika komandasının üzvü olmuşdur. Peşəkar müğənni və bəstəkar olan Lundvik müxtəlif filmlər üçün mahnılar bəstələmişdir. İsveç şahzadəsi Viktoriya və Daniyel Vestlinqin toy mərasimində məhz onun bəstələdiyi mahnı səsləndirilmişdir. 2018-ci ildə o, "My Turn" mahnısı ilə İsveçin nüfuzlu Melodifestivalen mahnı yarışmasında iştirak etmiş və üçüncü yerdə qərarlaşmışdır. 2019-cu ildə Con "Too Late for Love" mahnısı ilə Melodifestivalendə qələbə qazanaraq İsveçi İsrailin Tel-Əviv şəhərində keçirilən 2019 Avroviziya Mahnı Müsabiqəsində təmsil etmək hüququnu əldə etmişdir.